Zvolenská, Zuzana, ministerka zdravotníctva SR (2014-05-28):
Vážená pani predsedajúca, vážené panie poslankyne, páni poslanci, ja zvyknem byť väčšinou stručná, a na začiatku ale si dovolím uviesť na pravú mieru možno niektoré aspoň hrubé pojmologické nezrovnalosti, ktoré vznikli buď neprečítaním, alebo neprečítaním s porozumením daného zákona. Chcem len uviesť k tomu, že za posledné, pretože tak nám to nejako vyšlo časovo, že som tu prakticky na nejaké pokračovanie už tretíkrát, som sa dozvedela mnoho z toho, čo asi určite poviem, asi určite demagogicky si myslím, asi určite budem tým apelovať, týmto sa budem chrániť, týmto sa budem kryť a týmto budem klamať. Ja nemám nijaký dôvod sa ani zakrývať, ani kryť, ani nejakým spôsobom sa ospravedlňovať, alebo vysvetľovať na tému prečo, kto mi to doniesol a ako to je, pretože tento zákon môžem vysvetliť odborne, takisto to aj urobím a som absolútne presvedčená, že to, čo tu odznelo, síce možno znelo z mnohých takých tých, je to asi vaša práca pôsobiť takto na ľudí, ale v mnohom to prekročilo skutočne podľa mňa mieru toho, čo v tom zákone skutočne je a čo by sme mohli nazvať nielen uhlom pohľadu, ale skutočne nepravdou. Ja nepotrebujem a bola som tu dnes teda znova nakriatnutá z nejakých expresivít, ja nikdy nepoužívam expresivity, naši ma tak nevychovali a nepotrebujem ani slovenskú verziu, pretože som vychovaná tak, že mám na to argumenty. Tu sme na odbornej podľa mňa platforme. Ste tí, ktorí sa odborne k tým veciam majú vyjadrovať a ja som tu preto, aby som vás presvedčila, že to, čo predkladám, je skutočne odborne v poriadku. Môžeme mať odborne rôzny názor, ale ja nemám nijaký dôvod sa brániť, pretože tento zákon hovorí v mnohých veciach absolútne iné veci, ako tu odzneli. Takže tak isto, ako tu boli účelovo popísané, nejaký prechod, tento zákon má za sebou skutočne ťažkú administratívnu históriu a ja veľmi jasne, nemusím čakať ani na interpeláciu, viem okamžite povedať, ako to bolo, pretože som pri tom bola a ako sa to presne stalo. Ja by som zdôraznila len na začiatok niektoré základné veci. Po prvé, tu sa zamieňa ochrana zdravia pri práci s pracovnou zdravotnou službou ako podnikateľom v podnikateľskom prostredí. Zamestnancom v skupine jedna a dva sa prisudzujú preventívne prehliadky, ktoré sú lekárskou časťou a vôbec sa nezavádzajú pre tieto skupiny. Skupina jedna a dva sú práce s najnižšou rizikovou záťažou a absolútne tam nie sú v žiadnom prípade, k nim sa neviažu žiadne preventívne prehliadky súvisiace s výkonom práce s pracovnou zdravotnou službou. Tieto prehliadky sa viažu výlučne k veľmi úzkej skupine ľudí, napr. práca v noci a sú špecializované vyslovene na túto špecifikáciu niektorých výnimočných prác. Takže nie je pravdou, že, zacitujem, aj keď si myslím, že znelo to trošku dehonestujúco, že napr. sekretárky, alebo ja to, keď dovolíte, ja som väčšinu svojho pracovného života zamestnanec v prvej alebo druhej kategórii. Budem hovoriť o sebe, aby som nedehonestovala nejakým spôsobom, pretože v niektorom ma tak, mne to trošku vadilo, ten spôsob, akým sa hovorí. Takže nielenže stretávam poštárky na rohu, ja som zamestnanec prvej a druhej kategórie veľkú časť svojho života. Čiže to znamená, že nemám nijako týmto zákonom ovplyvnenú preventívnu prehliadku, pretože nerobila som v noci, som administratívny pracovník, hej, napríklad. Čiže preventívna prehliadka len v úzkej skupine. Túto preventívnu prehliadku môže vykonať môj všeobecný lekár, hej, v tomto prípade, napríklad. Čo sa týka prvej a druhej skupiny, hovoríme o prevencii v inom rozsahu, oveľa významnejšom, ako sú preventívne zdravotné prehliadky. V tejto chvíli, a ja potom vysvetlím aj spätne, lebo vrátim sa k tomu, aký bol vývoj zákona, toto znamená, že aj firmy, ktoré majú ako napr. ministerstvo zdravotníctva a pán bývalý minister tiež určite absolvoval toho pána, ktorý je tam podľa mňa určite veľa, veľa rokov a nepodlieha politickým cyklom, bezpečnostné školenie a tento technik BOZP, mu pribudnú ďalšie povinnosti ohľadne monitorovania toho pracovného prostredia. Som bola pripravená na diskusiu, ktorú otvorila napr. pani poslankyňa Horváthová, či je toto dostatočné, lebo to je tá diskusia, pre ktorú sme ťahali vlastne tri, by som povedala, etapy tohto zákona a veľa, veľa sme diskutovali na hospodárskej a sociálnej rade a potom aj so zamestnávateľmi, ktorí skutočne, musím poďakovať, že ten koniec bol veľmi konštruktívny a dospeli sme k tejto dohode. Tento zákon sa konečne na rozdiel od predchádzajúceho, ktorý sme navrhli a ktorý podľa mňa znamená oveľa lepší level ochrany, tento sa predkladá bez rozporu. Zamestnávatelia povedali, že takto to môže byť, je to naozaj vyvážený zákon, ktorý zaručuje našu ochranu a zároveň absolútne minimalizuje tie náklady. Skutočne základom v prvej a druhej skupine je nelekárska časť, čiže merania a napr. teda ja ako administratívny pracovník chcem skutočne vedieť, keďže trávim väčšinu svojho denného času ako každý z pracovníkov, napr. v nejakej miestnosti, teda na nejakej mojej stoličke, či tým, že tam chodím a ja musím povedať, že ja som vzala tie vysávače skutočne ako podnet a budem sa tým vážne zaoberať, či v tejto miestnosti sa nenachádza ionizujúce žiarenie, či skutočne si ja negenerujem každou božou hodinou, ktorú tam strávim, niečo. Chcem mať aj istotu, že keď moja kolegyňa, chúďatko, ochorie, že skutočne to nerobíme preto, že nemusím chodiť so strachom do práce, pretože sú tam iné dôvody. Toto, ja viem, teraz hovoríte demagógia, populizmus, ja to tak cítim, zažila som to. Potrebujem vedieť, že ja, ktorá mám vysokú krátkozrakosť, som klinicky slepý mión, ale dovidím, že skutočne robím maximum pre to, aby som sa nejakého relevantného veku dožila ešte aj bez toho, aby som skutočne niečo musela len manuálne ohmatávať. Je to vážna vec, my sme túto diskusiu mali veľmi vážnu so zástupcami zamestnávateľov na túto tému, hej, zbytočne toto banalizujete, je to len jedna z tých častí. Ale znova opakujem, prvá a druhá kategória vôbec nemá nič spoločné s pracovnými zdravotnými službami ako takými, s preventívnymi prehliadkami. V tejto chvíli skutočne, čo sa týka aj študentov, tie preventívne prehliadky, tam je také isté monitorovanie, majú len úplnú rovnakú mieru ochrany a to len v prípade, že vykonávajú prax, proste chodia naozaj, stredoškoláci chodia do podnikov, sú to ešte k tomu ostatné moje deti, takže majú nárok na takú istú ochranu, ako ten, ktorý v tom podniku teda pracuje dlhodobejšie. Aj keď áno, ten ich pobyt je krátkodobejší, ale v čase, kedy tam je, sú pod takou istou expozíciou. Takže, prosím, účelovo, skutočne účelovo nezamieňajme tieto náležitosti a ja musím povedať, že vôbec, že tu diskutujeme na tú tému, či chrániť alebo nechrániť zdravie pri práci, ja vás upozorňujem na jednu vec, preventívna zdravotná prehliadka okrem toho, že to, čo síce spochybňujete, ale naozaj má tá klasická každé dva roky úplne iné zameranie účelové, hlavne na prevenciu civilizačných ochorení, na rozdiel od preventívnych, ktoré ale znova opakujem, v jednotke a dvojke zamestnanci nemajú vôbec, tak tí, čo ich majú, sú spojené aj so znalosťou pracovného prostredia a so znalosťou pôsobenia daných vecí, ako sú hlukové parametre a ostatné, ktoré tu boli spomínané na zdravotné prostredie, teda na, pardon, na zdravie tých pracovníkov. Takže toto absolútne s tým nemôžem súhlasiť, s takýmto spájaním. To, čo sme tu teraz predložili, nie je žiadny biznis, je to podľa mňa pre úplný štandard európskej krajiny v roku 2014. Včera dokonca zaznelo, dnes už to bolo zjemnené, že žiadne také nariadenie neexistuje. Prosím, keď neveríte našim, ktorí sme, poskytli sme plnú konzultáciu hneď na požiadanie, opýtajte sa zamestnávateľov. My sme tú smernicu lúskali skutočne, najmä problematické, chodili sme do Luxemburgu a čo sa stalo? To, presne to sa stalo v predložení, pretože prečo je predložený iný návrh a prečo sme aj zasiahli, je, že hospodárska a sociálna rada, zamestnávatelia ten prvý návrh bol predložený s rozporom. Čiže ten vyšší level ochrany bol vyhodnotený ako v tejto ekonomickej situácii príliš zaťažujúci pre zamestnávateľov. Hľadali sme kompromis, pretože to práve zamestnávatelia, na ktorých nám záleží, aby s tým boli uzrozumení, lebo oni môžu jediní poskytnúť zamestnancom tú ochranu, práve prostredníctvom dôsledného vykonávania týchto vecí. Budete mi namietať možnože, teraz som použila to, čo vy, neprejudikujem. Je možné namietať, ja nehovorím, že vy budete, že sa to robí formalizovane, alebo sa tu niečo, vy hovoríte, tunelovalo. Tak ako tu odznelo, to sa tunelovalo podľa vás, ak máte tú vedomosť, že v individuálnom prípade nedošlo s dobrým nakladaním, ale to je otázka naozaj kontroly a treba ju vykonávať, obráťte sa na príslušné inštitúcie. Zákon nemôže riešiť všetko, aj protizákonné správanie. To, čo tu nikto nerieši, je reálna situácia ohľadne smernice. Reálna situácia, kde práve v tom februári, kedy sa predkladalo, predišla jednoznačné stanovisko a nie k nejakej korešpondencii, ale k predloženému návrhu zákona tak, ako bol, kde v tomto prípade budem čítať, aby to bolo teda priamo. Uvediem len základný parameter. Rozsah finančných sankcií je špecifikovaný v oznámení komisie o uplatňovaní článku 228 zmluvy o ES. Európska komisia žiada vždy podľa oznámenia minimálnu paušálnu pokutu a minimálne denné penále. Vážení, keď tu hovoríme o tom, že kto to zaplatí a útok na verejné zdroje, v tejto chvíli vzhľadom na to, že vo februári jednoznačne zaslala komisia odôvodnené stanovisko, ktorým vyzvala Slovenskú republiku, aby do dvoch mesiacov, je to posledný level, ktorý pred pokutou máme, a toto bol aj ten dôvod, ktorý otvoril aj iný pohľad aj zamestnávateľov, pretože sme skutočne prešli aj s nimi tú korešpondenciu a prijali sme aspoň naozaj úpravu, ktorú tu teraz predkladáme a ktorá má mnohé pozitíva, vyzvala do dvoch mesiacov prijať príslušné opatrenia. Pretože o tomto tu nikto nehovorí, že na základe toho prvého, čo som čítala, je minimálna paušálna pokuta v prípade Slovenskej republiky 886-tis. eur, nie slovenských korún, čiže to je minimálna paušálna, čiže takmer milión eur je minimálny paušál a potom máme výšku denného penále, v prípade porušenia Slovenskej republiky to môže byť až 65-tis. eur a dokedy? Dokým nezosúladíme legislatívu so smernicou. My sme sedeli, prosím, skúste skonzultovať, ak to neveríte mne, vidím, že teda neveríte, lebo vy v podstate ako principiálne mi neveríte nič, ale nie je mojou úlohou, aby ste mi niečo verili. Je mojou úlohou skutočne so všetkým mojím svedomím a vedomím vám povedať, že v tejto chvíli my sme skutočne prešli so zamestnávateľmi príslušný článok, boli sme niekoľkokrát v Luxemburgu, overovali sme si už túto novelu, pretože je to posledná šanca k tomu, aby sme predišli veľkej škode. To by ešte len bolo kriku, keby tá pokuta sem prišla. To potom ešte, to by bol teda materiál! To už nebude zase Penta, to už zase budem, zanedbaním povinnosti som spôsobila takúto škodu a budem ju spôsobovať do „nem látom“, hej? Kým to neprijmeme. Spolu so zamestnávateľmi sme vycestovali, vypracovali sme stanovisko, práve na základe toho interpelovali, aby sme vytvorili tie podmienky pre ochranu všetkých zamestnancov. Táto smernica je smernica, nie je to nariadenie, smernica je záväzná pre členské štáty, bola prijatá už v roku 1989 a my sa už teraz v roku 2014 ešte bavíme, či na Slovensku je ochrana zdravia pri práci ako tunelovaním verejných zdrojov. Na preventívnej prehliadke akejkoľvek je chvályhodná, ale sa už odhaľujú následky nejakej vzniknutej choroby, odhaľujú sa včas, minimalizujú sa jej dopady. Ale naozajstná prevencia je, aby to ochorenie nevzniklo a keďže väčšinu času skutočne trávime práve v zamestnaní, je veľkým, veľkým predpokladom, že toto je veľká časť, okrem iných faktorov, ktoré vplývajú. Dovolím si povedať na základe, že iného systému preventívnych prehliadok, že chcem opraviť pána poslanca Uhliarika, že v prípade stomatológie sa dá vyšpecifikovať vplyv niektorých vecí a nie je pravdou, nefunguje to tak prosím, že keď neabsolvujete preventívnu prehliadku, nebude vám nič uhradené, nebude vám uhradené, len prípadná oprava zubného kazu, lebo je preukázateľne dokázané, že súvisiace so zubným kazom, čiže pokiaľ máte paradentózu, pokiaľ máte náhrady, to všetko ostatné hradené je. Sú tam presne špecifikované. Ako lekár určite dobre viete, že je veľmi ťažké pri ostatných chorobách dokázať len jeden vplyv. Čiže perzekvovať niekoho akoukoľvek príčinou len absolvovaním preventívnej prehliadky, neuhradením nejakých nákladov, do akej miery budeme zohľadňovať genetickú dispozíciu, všetko ostatné, pretože to sú ochorenia, ktoré majú proste multi, multi vplyvy. Ale to prostredie tam my meriame, tam jednoznačne preto aj som pristúpila k tomuto návrhu, ktorý je kompromisom z môjho hľadiska, ja pevne verím, že sa ďalej, pokiaľ tá Slovenská republika bude teda lepšie na tom ekonomicky, poberieme cestou a ktorú hovorila pani poslankyňa Horváthová, že aspoň z tej jednotky, dvojky a pozor, to by som chcela na ten rozdiel, ktorý tu bol oproti pánovi poslancovi Novotnému, že on hovorí: len vyšpecifikovať niečo. Tu sa, padlo to, že z týchto – jednotky, dvojky – ešte vyšpecifikovať niečo, čo by naozaj mal vidieť lekár. Môže to byť lekár všeobecný, je tam absolútny diapazón, nikoho nie je možné nútiť, aby pracovnú zdravotnú službu na toto angažoval. Pokiaľ máte obavy zo štátnych, treba to jasne sledovať a povedzte teda tak, ako v jednotlivých prípadoch, kto a ako a prečo to zle teda obstaral a prečo to mohol mať lacnejšie. To je proste štandard aj pri ostatných veciach. Nemôžeme to šetriť práve na takejto veci. Nie je to správne a ja som o tom bytostne presvedčená. Takže keď dovolíte, len prebehnem, lebo vzniklo tu veľa toho, aby som niečo nezabudla, nezodpovedala. Čiže priebeh som zodpovedala, tam prišlo k zmene stanoviska ohľadne Hospodárskej sociálnej rady, ktorá odmietla tento návrh absolútnym spôsobom. Následne po stanovisku, keďže sme ich zavolali, boli sme, niekoľko krát sme rokovali. Musím povedať, že v tejto chvíli ste pápežskejší ako pápež práve vy, pretože zamestnávatelia s touto úpravou súhlasia. Tento návrh je bez rozporu. Sedeli sme nad tým dlho, prešli sme ho bod po bode a tak, ako ho predkladáme, ho zamestnanci, zamestnávatelia v rámci tripartity pustili bez rozporu so súhlasným stanoviskom. Takže v tejto chvíli neviem, že kto všetko teda komu naháňa a znova odpovedám. Neprišli žiadni chlapci odtiaľ, od hentiaľ, ja v rámci rodovej rovnosti verím, že raz začnú aj dievčatá chodiť vo vašich rečiach, lebo rada by som, možnože to nie je negatívne, ale aspoň aby sa na nás nezabúdalo, ale prišla Európska komisia a dievčatá a chlapci z Európskej komisie. Takže veľmi pekne vás prosím, pozrite si znova tie podmienky: jednotka, dvojka. Žiadna, nie, žiadna povinná zdravotná služba, žiadne povinné preventívky okrem špecifických prípadov. Pri žiakoch sú to presne špecifikovaní žiaci podľa stredoškolského zákona odborné školy pri praktickom vyučovaní, je to na úkor nie škôl, vy ste hovorili o tom, ako školy začnú platiť. Tu je jasný zamestnávateľ a ochraňuje ho iba v čase, kedy sa on nachádza v prostredí, v tejto chvíli už je to tak upravené, trojky, štvorky, ak bude podliehať len úplne rovnakému štandardu, ako pracovníci, medzi ktorými on pracuje na tej odbornej praxi. Ničomu inému. Takže toto tiež absolútne musím odmietnuť. Asi som, ak som niečo zabudla ešte, tak veľmi rada, máme tu aj druhé čítanie, som vám opätovne k dispozícii, pokiaľ sa dohodneme aj osobne, pretože ja si úprimne myslím, že tento návrh je dokonca z mojej strany naozaj, dúfam, že prvým krokom k tomu, aby sme ďalej len posilňovali túto časť. Nie je to jednoduché a vôbec to nie je postavené na, keby to bolo postavené na tom princípe, o ktorom hovoríte, tak potom najväčším tunelom sú naozaj aj preventívne zdravotné prehliadky, lebo je to vlastne zdravotná starostlivosť poskytujúca sa zdravým ľuďom, je to to isté. My sa snažíme len zabrániť, aby tí ľudia neochoreli, prevencia až druhý stupeň, odhaliť to, ak náhodou ochoreli. A toto si tí zamestnanci skutočne zaslúžia. Skúste sa ešte raz s nimi o tom porozprávať. Aj s tou sekretárkou, či chce vedieť, že tam, kde sedí, je to v poriadku. (Reakcia z pléna) Ja viem, ale viete čo? Toto je váš, váš problém. Ja neviem, či vy ponímate inú rétoriku, snažím sa vám to vysvetliť. Vy takto idete. (Reakcie z pléna.) Je mi ľúto, že pre odbornú diskusiu tu priestor nie je, som samozrejme k dispozícii. Ďakujem veľmi pekne. Skončila som.